**Trec anii**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trec anii vieţii peste noi,

Trec ani şi peste tine, mamă;

Mi-e dor de iarba din zăvoi,

Mi-e dor de glasu-ţi dulce, mamă.

Te văd în poarta de la drum

Când mă petreci cu chip duios,

Doar lacrimi am în ochi acum

Când mâna ţi-o sărut sfios.

Adesea plec şi mă întorc,

Tu prin grădină iar munceşti;

Pe prispă două mâţe torc,

Tu cu găinile vorbeşti.

Te dor toţi anii ce-au trecut

Şi tot mereu îmbătrâneşti;

Când oare mamă am crescut,

De ce tu nu întinereşti!?

Trec anii, Doamne, şi se duc

Pe drumuri mult bătătorite,

Tu îţi duci paşii pe sub nuc,

Privind spre zări nebănuite.